Svinesund

Svinesund er et grensested nær Halden og Strömstad. Her forenes Sverige og Norge over Ringdalsfjorden som på svensk side kalles Idefjorden. Når man kommer lengre inn i fjorden, kalles den på norsk side Iddefjorden. Biltrafikken over Svinesund er stor og økte kraftig etter at den nye Svinesundsbroen i fire felt ble åpnet i 2005. Fra 2003 til 2012 økte den samlede årsdøgntrafikken (ÅDT) fra 15 676 til 19 905. Biltrafikken består av grensehandlere, turister og pendlere – foruten mange trailere; andelen tungtrafikk er på 11-12 %. I tillegg passerer  fritidsbåter og lastebåter under bruene. 

Den 10. juni 2005 ble den nye brua over Svinesund offisielt åpnet av Kong Harald og Kong Carl Gustaf. Bompengefinansiering tok til 1. juli 2005.

Det er kun ved den gamle brua det går å stoppe for å se og fotografere, og fremdeles går en betydelig del av trafikken over den (ca. 6000 biler ÅDT), selv om bompenger betales på begge.

Ferdselsårens historie

Svinesunds historie er omtalt i egne bøker og mange lange artikler, blant annet om følgende temaer:
Svinesunds bosetting fra steinalderen, rikt dokumentert.
Svinesunds strategiske beliggenhet i ufredsår.
Svinesund som viktig post- og tollsted.
Svinesunds stigende grensehandel og trafikk, fra dagens eldste bru åpnet i 1946.
Svinesunds bystatus i 1722

Svinesund på 1900-tallet

På 1960-tallet ble Svinesund kjent for sexbutikker. Det ble markedsført massivt i Norge for sexvarehuset «Hönan Agda», der det ble vist striptease og pornofilmer. Det ble også reist «sextelt» langs E6, og det ble satt opp busser fra hele Sør-Norge til filmfremvisningene i disse.

Svinesund har fra Norge stemte nei til EU i 1994 gjennomgått en betydelig forandring. Svenske kremmere og kapitalsterke nordmenn har tatt farvel med handletelt og bygget opp kjøpesenter og store butikker, som ikke bare tiltrekker norske grensehandlere. Forretningene på Svinesund og Nordby er også blitt daglig arbeidsplass for flere hundre grensependlende nordmenn. Grunnlaget for nyetableringene: Norge har andre priser på kjøtt, tobakk og flere andre varer enn EU-landet Sverige. At nordmenn på handletur til Svinesund og Strömstad handler med seg varer som er dyrere enn i Norge, har også vært medvirkende til at uttrykket «harryhandel» ofte brukes om grensehandel. Uttrykket eksisterte før det ble brukt av Venstre-statsråd  og eks-haldenser Lars Sponheim.

Kulturhistorie

Historisk har Svinesund vært en viktig steinalderboplass, dokumentert av Universitetet i Oslo årene før den nye Svinesundsbrua ble bygd. Det dreier seg dels om de første hustuftene fra eldre steinalder funnet i området ved Oslofjorden, fra 6000-7000 f.Kr, og dels om et komplett gårdsanlegg fra yngre steinalder, med hele åkersystemer fra ca. 2400 f.Kr.
I norrøn tid dannet sundet grensen til Ranriket (i dag Bohuslän), som var landet mellom Göta älv og Svinesund.
Svinesund fergested dannet «kulissene» i Sven Elvestads roman Færgestedet fra 1928. Bygningen Gamle Svinesund, kalt Søylegården, fikk dagens form rundt 1850. Den gamle kongevei gikk opp rett bak dette stedet, som også var betydningsfullt da svenskenes kong Karl XII var på besøk (1716–18), og som grensepoststed på 1700- og 1800-tallet.
Grensesteiner finnes langs hele fjorden – ved Oscar Torp Heimen på norsk side ble den satt opp i strandkanten i 1904. På svensk side ble det satt opp tilsvarende målestein. Grensen mellom Norge og Sverige går midt mellom steinene, ute i fjorden.
Under 2. verdenskrig fikk svenskene både ei bru og en okkupert nabo å bevokte på Svinesund.
Svinesund har inspirert flere malere, forfattere og musikere, deriblant DDE med sangen E6, Kikki Danielsson med sangen Vals for Svinesund og Henning Kvitnes, som har flere sanger som omtaler stedet.

Bruene på Svinesund
15. juni 1946: innvielse av den første Svinesundbrua
10. juni 2005: offisiell åpning av ei ny bru over Svinesund; etter en navnekonkurranse har «Svinesundsbrua» blitt kåret til det offisielle norske navnet på nybrua
12. juni 2005: den nye Svinesundsbrua åpner for biltrafikk

Referanser

Kilder 
Boka Svinesund, av Arvid Johanson og Rolf Danielsson
Nettstedet Svinesund.no (2001–2005)

Haldens geografi
Den norske riksgrensen
Grenseoverganger
Severdigheter i Viken
Västra Götalands läns geografi